CELEX: 
Language: mt
Date: 2018-04-10 00:00:00
Title: REGOLAMENT DELEGAT TAL-KUMMISSJONI (UE) .../... li jemenda u jissupplimenta r-Regolament (UE) 2017/1131 tal-Parlament Ewropew u tal-Kunsill fir-rigward tat-titolizzazzjonijiet u l-karti kummerċjali garantiti b’assi (ABCPs) sempliċi, trasparenti u standardizzati (STS), ir-rekwiżiti għall-assi riċevuti bħala parti minn ftehimiet ta’ retroriakkwist u l-metodoloġiji ta’ valutazzjoni tal-kwalità tal-kreditu

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Ir-Regolament (UE) 2017/1131, jew ir-Regolament dwar il-Fondi tas-Suq Monetarju (MMF), ġie ppubblikat fl-14 ta’ Ġunju 2017
                  1
               . L-għan tiegħu huwa li jippreserva l-integrità u l-istabbiltà tas-suq intern. Huwa maħsub biex jagħmel il-fondi tas-suq monetarju aktar reżistenti u jillimita l-kontaġju ta’ istituzzjonijiet finanzjarji oħra. Huma meħtieġa regoli uniformi u prattiki superviżorji madwar l-UE sabiex jiġi żgurat li l-MMFs ikunu jistgħu jonoraw it-talbiet ta’ tifdija mill-investituri u jsaħħu l-istabbiltà finanzjarja. 
            
            
               Ir-Regolament MMF jagħti tliet setgħat lill-Kummissjoni biex tispeċifika u temenda ċerti dispożizzjonijiet stabbiliti f’dak ir-Regolament. Dawn is-setgħat kollha għandhom l-istess għan: biex jiġi żgurat li l-MMFs ikunu investiti f’assi eliġibbli xierqa. Għalhekk, dan ir-Regolament jikkonċerna r-rekwiżiti ta’ investiment tal-MMF u jiżgura l-koerenza ta’ dawn ir-rekwiżiti billi joffri ħarsa ġenerali lil min huwa soġġett għalihom u punt uniku ta’ aċċess għalihom.
            
            
               L-Artikolu 11(4) tar-Regolament MMF jagħti s-setgħa lill-Kummissjoni li tintroduċi kontroreferenza għall-kriterji li jidentifikaw it-titolizzazzjonijiet u l-karti kummerċjali garantiti b’assi (ABCPs) sempliċi, trasparenti u standardizzati (STS) fid-dispożizzjonijiet korrispondenti tar-Regolament (UE) 2017/2402
                  2
                (Ir-Regolament dwar it-Titolizzazzjoni STS). Ir-Regolament dwar it-Titolizzazzjoni STS kien għadu ma ġiex iffinalizzat meta ġie adottat ir-Regolament MMF. Il-Kummissjoni, għalhekk, hi mogħtija s-setgħa li tintroduċi kontroreferenza għat-test adottat u ppubblikat. 
            
            
               F’konformità mal-Artikolu 15(7) tar-Regolament MMF, il-Kummissjoni għandha s-setgħa tispeċifika rekwiżiti kwantitattivi u kwalitattivi tal-likwidità għal kollateral riċevut bħala parti minn ftehimiet ta’ retroriakkwist.
            
            
               F’konformità mal-Artikolu 22 tar-Regolament MMF, il-Kummissjoni għandha s-setgħa tispeċifika d-dettalji tal-metodoloġija tal-valutazzjoni tal-kwalità tal-kreditu għall-assi li fihom il-maniġer tal-MMF bi ħsiebu jinvesti.
            
            
               2.KONSULTAZZJONIJIET QABEL MA JIĠI ADOTTAT L-ATT
            
            
               Fl-20 ta’ Jannar 2017, is-servizzi tal-Kummissjoni bagħtu talba formali lill-Awtorità Ewropea tat-Titoli u s-Swieq (ESMA) għal parir tekniku dwar atti delegati u atti ta’ implimentazzjoni possibbli relatati mar-Regolament MMF. Fl-24 ta’ Mejju 2017, l-ESMA ppubblikat konsultazzjoni pubblika dwar l-abbozz tal-pariri tekniċi skont ir-Regolament MMF. Il-konsultazzjoni baqgħet miftuħa sas-7 ta’ Awwissu 2017. Hija rċeviet 18-il tweġiba minn maniġers tal-assi (u l-assoċjazzjonijiet tagħhom), ir-rappreżentanti tal-investituri, l-awtorità pubblika u l-assoċjazzjoni tal-investituri professjonali. Ir-Regolament delegat huwa bbażat fuq il-parir tekniku pprovdut mill-ESMA. Is-servizzi tal-Kummissjoni kellhom diversi laqgħat ma’ partijiet ikkonċernati differenti biex jiddiskutu dan il-parir. Ma tqajmet ebda kwistjoni speċifika mill-partijiet ikkonċernati u l-ebda bidla sinifikanti ma ġiet introdotta mill-Kummissjoni, għalhekk ma ġietx ikkunsidrata l-ħtieġa ta’ konsultazzjoni ulterjuri.
            
            
               3.ELEMENTI ĠURIDIĊI TAL-ATT DELEGAT
            
            
               Id-dritt li tadotta Regolament delegat huwa previst skont l-Artikoli 11(4), 15(7) u 22 tar-Regolament MMF. Din l-inizjattiva tikkonċerna l-funzjonament tas-suq intern.
            
            
               L-effetti transfruntiera tal-falliment potenzjali ta’ MMF wieħed jew diversi jistgħu jaffettwaw lill-Istati Membri tal-UE kollha u lill-pajjiżi li mhumiex fl-UE. L-investiment f’assi ta’ kwalità għolja huwa essenzjali għall-istabbiltà ta’ dan it-tip ta’ investiment. L-investituri f’MMFs spiss huma investituri korporattivi u istituzzjonali kbar li temporanjament jinvestu l-flus żejda fi strumenti bħal dawn. Il-problemi ta’ likwidità u ta’ solvenza tal-MMFs jistgħu malajr jinfirxu għall-parteċipanti oħra tas-suq u għall-ekonomija reali. Għall-istabbiltà tas-swieq finanzjarji u għall-protezzjoni tal-investituri, huwa għalhekk essenzjali li jiġu stipulati rekwiżiti bażiċi fir-rigward tas-solvenza tal-emittent ta’ istrumenti finanzjarji u tal-kwalità tal-istrumenti. 
            
            
               Stat Membru wieħed ma jistax jiżgura l-konverġenza fit-twaqqif ta’ standards tal-kwalità. Dan jirrikjedi pjuttost approċċ konġunt u armonizzat tal-UE. Dan jgħodd b’mod partikolari għal problemi li jinqalgħu minn falliment regolatorju. Din l-inizjattiva tipproponi sett ta’ regoli minimi tal-UE. Madankollu, sabiex tiżgura approċċ bilanċjat u proporzjonat, se tħalli lill-maniġers tal-MMF diskrezzjoni suffiċjenti biex jivvalutaw b’mod xieraq il-kwalità tal-assi li se jsir investiment fihom. Peress li l-objettiv tar-Regolament MMF, biex jiġu żgurati rekwiżiti prudenzjali, ta’ governanza u ta’ trasparenza uniformi li japplikaw għal MMFs fl-UE kollha, ma jistax jinkiseb suffiċjentement mill-Istati Membri, iżda, minħabba l-iskala u l-effetti tiegħu, jista’ jinkiseb aħjar fuq livell tal-UE, l-UE tista’ tadotta miżuri f’konformità mal-prinċipju ta’ sussidjarjetà.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 10.4.2018
            
            
               li jemenda u jissupplimenta r-Regolament (UE) 2017/1131 tal-Parlament Ewropew u tal-Kunsill fir-rigward tat-titolizzazzjonijiet u l-karti kummerċjali garantiti b’assi (ABCPs) sempliċi, trasparenti u standardizzati (STS), ir-rekwiżiti għall-assi riċevuti bħala parti minn ftehimiet ta’ retroriakkwist u l-metodoloġiji ta’ valutazzjoni tal-kwalità tal-kreditu
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
         
         
            
               Wara li kkunsidrat ir-Regolament (UE) Nru 2017/1131 tal-Parlament Ewropew u tal-Kunsill tal-14 ta’ Ġunju 2017 dwar il-fondi tas-suq monetarju
                  3
               , u b’mod partikolari l-Artikoli 11(4), 15(7) u 22 tiegħu,
            
            
               Billi: 
            
            
            
               (1)L-Artikolu 11(1) tar-Regolament (UE) 2017/1131 jippermetti lill-MMFs jinvestu f’titolizzazzjonijiet jew karti kummerċjali garantiti b'assi (ABCPs). Teżisti inċentiva speċifika għal investiment f’titolizzazzjonijiet sempliċi, trasparenti u standardizzati (STS) jew ABCPs. Peress li r-Regolament (UE) 2017/2402 tal-Parlament Ewropew u tal-Kunsill
                  4
                diġà jinkludi rekwiżiti għat-titolizzazzjonijiet u l-ABCPs sempliċi trasparenti u standardizzati (STS), hemm bżonn li r-Regolament (UE) 2017/1131 jiġi emendat biex issir kontroreferenza għad-dispożizzjonijiet tar-Regolament (UE) 2017/2402 li fihom dawn ir-rekwiżiti.
            
            
               (2)Il-ftehimiet ta’ retroriakkwist jippermettu lill-MMFs jimplimentaw l-istrateġija ta’ investiment u jilħqu l-objettivi tagħha skont it-termini tar-Regolament (UE) 2017/1131. Dak ir-Regolament jirrikjedi li l-kontroparti ta’ ftehim ta’ retroriakkwist ikollha affidabbiltà tal-kreditu u li l-assi riċevuti bħala kollateral ikollhom likwidità u kwalità suffiċjenti biex jippermettu lill-MMFs jiksbu l-objettivi tagħhom u jissodisfaw l-obbligi tagħhom, f’każ li tali assi jkollhom bżonn jiġu likwidati. Il-ftehimiet standard użati għall-ftehimiet ta’ retroriakkwist jistgħu jikkontribwixxu għall-għan tal-ġestjoni tar-riskju tal-kontroparti. Madankollu, ċerti klawsoli jistgħu jagħmlu l-assi sottostanti ta’ ftehimiet ta’ retroriakkwist mhux disponibbli għal maniġers ta’ MMFs u b’hekk illikwidi. Għalhekk, hemm bżonn li jiġi żgurat li l-assi jkunu disponibbli għal maniġers tal-MMFs f’każ ta’ inadempjenza jew f’każ ta’ terminazzjoni bikrija ta’ ftehimiet ta’ retroriakkwist, u li l-kontroparti ma tillimitax il-bejgħ tal-assi billi tirrikjedi avviż jew approvazzjoni minn qabel. 
            
            
               (3)Jenħtieġ li l-maniġers ta’ MMFs ma jkunux obbligati japplikaw aġġustament speċifiku għall-valur ta’ assi (telf impost) jekk il-kontroparti ta’ ftehim ta’ retroriakkwist tkun soġġetta għal regoli prudenzjali skont il-liġi tal-Unjoni. Sabiex jiġi żgurat li l-kollateral ipprovdut skont ftehim ta’ retroriakkwist ikun ta’ kwalità għolja, il-maniġers ta’ MMFs għandhom japplikaw rekwiżiti addizzjonali meta l-kontroparti ta’ ftehim ma tkunx regolata skont il-liġi tal-Unjoni jew ma tkunx rikonoxxuta bħala ekwivalenti. Sabiex tiġi żgurata konsistenza fil-liġi tal-Unjoni, ir-rekwiżiti minimi għal telf impost jenħtieġ li jkunu l-istess bħar-rekwiżiti korrispondenti stabbiliti fir-Regolament (UE) 575/2013 tal-Parlament Ewropew u tal-Kunsill
                  5
               .
            
            
               (4)Jenħtieġ li l-maniġers ta’ MMFs ikunu jistgħu japplikaw telf impost aktar għoli mill-ammont minimu stabbilit fir-Regolament (UE) 575/2013 meta jqisu li jkun meħtieġ biex jiġi żgurat li l-kollateral riċevut bħala parti minn ftehim ta’ retroriakkwist ikun likwidu biżżejjed, jekk il-kondizzjonijiet tas-suq jesiġu dan. Jenħtieġ ukoll li huma jimmonitorjaw u jirrevedu l-ammont ta’ telf impost mitlub sabiex jiġi żgurat livell xieraq ta’ likwidità, b’mod partikolari meta l-ammont ta’ telf impost stipulat fl-Artikolu 224(1) tar-Regolament (UE) 575/2013 jiġi rivedut, jew il-maturità residwa tal-assi jew fatturi oħra relatati mal-vijabbiltà tal-kontroparti jkunu nbidlu.
            
            
               (5)Il-metodoloġiji ta’ valutazzjoni tal-kwalità tal-kreditu msemmija fl-Artikolu 19(3) jenħtieġ li jkunu prudenti biżżejjed biex jiġi żgurat li l-kriterji kwalitattivi u kwantitattivi li jappoġġaw valutazzjonijiet tal-kwalità tal-kreditu jkunu affidabbli u xierqa biex jivvalutaw b'mod xieraq il-kwalità tal-kreditu ta’ strumenti eliġibbli għall-investiment. Barra minn hekk, jenħtieġ li jiġi żgurat li l-fatturi makroekonomiċi u mikroekonomiċi li l-maniġers tal-MMFs jieħdu f’kunsiderazzjoni fil-valutazzjoni tal-kwalità tal-kreditu jkunu rilevanti għad-determinazzjoni tal-kwalità tal-kreditu ta’ emittent jew ta’ strument eliġibbli għall-investiment. 
            
            
               (6)Sabiex jiġi żgurat li l-istrumenti li l-maniġers tal-MMFs bi ħsiebhom jinvestu fihom ikunu ta’ kwalità suffiċjenti, jenħtieġ li l-maniġers tal-MMFs iwettqu valutazzjoni tal-kwalità tal-kreditu kull darba li bi ħsiebhom jagħmlu investiment. Sabiex tiġi evitata ċ-ċirkomvenzjoni tar-rekwiżit fir-Regolament (UE) 2017/1131 li l-maniġers tal-MMFs jinvestu biss fi strumenti li jkunu rċevew valutazzjoni favorevoli tal-kwalità tal-kreditu, jenħtieġ li l-maniġers ta’ MMFs jistabbilixxu b’mod ċar, bħala parti mill-metodoloġija tal-kwalità tal-kreditu, il-kriterji għal valutazzjoni favorevoli ta’ strumenti eliġibbli għal investiment MMF, qabel ma jwettqu l-valutazzjoni proprja tal-kwalità tal-kreditu. 
            
            
               (7)Jenħtieġ li l-metodoloġija u l-kriterji użati għal valutazzjoni tal-kwalità tal-kreditu jkunu konsistenti, minbarra meta jkun hemm raġuni objettiva għaliex wieħed jitbiegħed mill-metodoloġija jew mill-kriterji. Jenħtieġ li l-kriterji u l-metodoloġija jiġu żviluppati għal użu rikorrenti, mhux biss għal każ partikolari f’mument speċifiku. L-użu konsistenti tal-kriterji u tal-metodoloġija għandu jagħmilha aktar faċli li wieħed jimmonitorja l-valutazzjoni tal-kwalità tal-kreditu.
            
            
               (8)Sabiex tiġi żgurata l-kwantifikazzjoni korretta tar-riskju ta’ kreditu tal-emittent, u r-riskju relattiv ta’ inadempjenza tal-emittent u tal-istrument, kif meħtieġ skont l-Artikolu 20(2)(a) tar-Regolament (UE) 2017/1131, jenħtieġ li l-maniġers tal-MMFs jużaw il-kriterji kwantitattivi rilevanti li huma disponibbli fis-suq. Madankollu, huma ma għandhomx jinżammu milli jużaw fatturi addizzjonali, jekk rilevanti.
            
            
               (9)Il-valutazzjoni tal-kwalità tal-kreditu tal-emittent hija waħda mill-valutazzjonijiet l-aktar importanti li jridu jitwettqu, peress li tipprovdi l-ewwel livell ta’ garanzija tal-kwalità tal-assi. Safejn ikun possibbli, il-maniġers ta’ MMFs, għalhekk, jenħtieġ li jqisu l-fatturi kollha li huma rilevanti għall-valutazzjoni tal-kriterji kwalitattivi u kwantitattivi rigward ir-riskju ta’ kreditu għall-emittent ta’ strument.
            
            
               (10)F’ċirkostanzi eċċezzjonali, b’mod partikolari taħt kundizzjonijiet ta’ stress fis-suq, jenħtieġ li maniġers ta’ MMFs ikunu jistgħu jieħdu deċiżjonijiet ta’ investiment li jieħdu preċedenza fuq ir-riżultat ta’ valutazzjoni tal-kwalità tal-kreditu jekk tali deċiżjonijiet ta’ investiment ikunu fl-interessi tal-investituri, sakemm dawk id-deċiżjonijiet ikunu ġustifikati u dokumenti kif suppost.
            
            
               (11)Peress li l-kwalità tal-istrumenti tista’ tvarja matul iż-żmien, jenħtieġ li l-valutazzjoni tal-kwalità tal-kreditu ma tkunx valutazzjoni ta’ darba, iżda jenħtieġ li titwettaq kontinwament. Barra minn hekk, għandha tiġi riveduta, b’mod partikolari, meta jkun hemm bidla materjali, kif imsemmi fl-Artikolu 19(4)(d) tar-Regolament (UE) 2017/1131, fl-ambjent makroekonomiku jew mikroekonomiku li jista’ jkollu impatt fuq il-valutazzjoni tal-kwalità tal-kreditu tal-istrument.
            
            
               (12)Jenħtieġ li l-maniġers tal-MMFs ma jiddependux mekkanikament b’mod eċċessiv fuq il-klassifikazzjonijiet tal-kreditu esterni. Għalhekk, jenħtieġ li t-tnaqqis fil-grad tal-klassifikazzjoni tal-kreditu jew tal-prospett tal-klassifikazzjoni mill-aġenzija tal-klassifikazzjoni tal-kreditu li jingħata lil emittent jew strument jiġi kkunsidrat bidla materjali biss jekk ikun ġie vvalutat u mwieżen ma’ kriterji oħra. Għal din ir-raġuni, jenħtieġ li l-maniġers ikunu meħtieġa jwettqu l-valutazzjoni proprja tagħhom, anki meta jsir tnaqqis fil-grad. 
            
            
               (13)Jenħtieġ li l-kollateral provvdut bħala parti minn ftehimiet ta’ retroriakkwsit ikun ta’ kwalità għolja u ma jurix korrelazzjoni kbira mal-prestazzjoni tal-kontroparti. Il-valutazzjoni tal-kwalità tal-kreditu tiegħu, għalhekk, jenħtieġ li tkun favorevoli. Peress li ma hemm ebda raġuni li ssir distinzjoni bejn il-valutazzjonijiet imwettqa minn maniġers tal-MMFs meta jinvestu direttament f’assi eliġibbli u l-valutazzjoni li jwettqu meta jirċievu assi bħala kollateral, il-valutazzjoni tal-kwalità tal-kreditu jenħtieġ li tkun ibbażata fuq l-istess kriterji fiż-żewġ każijiet.
            
            
               (14)Ir-Regolament (UE) 2017/1131 jagħti tliet setgħat lill-Kummissjoni biex tispeċifika u temenda ċerti dispożizzjonijiet stabbiliti f’dak ir-Regolament. Dawn is-setgħat kollha għandhom l-għan li jiżguraw li l-MMFs jiġu investiti f’assi eliġibbli xierqa. Sabiex jiġu żgurati l-koerenza u l-konsistenza ta’ dawk ir-rekwiżiti u biex in-nies soġġetti għalihom jingħataw ħarsa ġenerali u punt ta’ aċċess għliahom, jenħtieġ li dawk ir-rekwżiti jitqiegħdu f’regolament wieħed.
            
            
               (15)Jenħtieġ li d-data tal-applikazzjoni ta’ dan ir-Regolament delegat tiġi allinjata mad-data ta’ applikazzjoni tar-Regolament (UE) 2017/1131 sabiex jiġi żgurat li r-regoli u r-rekwiżiti kollha jkunu japplikaw għall-MMFs mill-istess data. Id-data ta’ applikazzjoni tad-dispożizzjoni emendatorja li tagħmel kontroreferenza għall-kriterji tat-titolizzazzjonijiet u l-ABCPs sempliċi, trasparenti u standardizzati (STS) għandha tkun l-istess bħad-data tal-applikazzjoni tar-Regolament (UE) 2017/2402,
            
            
               ADOTTAT DAN IR-REGOLAMENT:
            
            
               Kapitolu 1
            
         
         
            
               Kriterji biex jistabbilixxu titolizzazzjoni jew karta kummerċjali ggarantita b’assi (ABCP) sempliċi, trasparenti u standardizzata (STS) 
            
            
               (L-Artikolu 15(7) tar-Regolament (UE) 2017/1131)
            
            
               Artikolu 1
            
            
               Emenda għar-Regolament (UE) 2017/1131
            
            
               Fl-Artikolu 11(1) tar-Regolament (UE) Nru 2017/1131, il-punt (c) jinbidel b’dan li ġej:
            
            
               “(c)
                     Titolizzazzjoni (STS) sempliċi, trasparenti u standardizzata, kif determinata f’konformità mal-kriterji u l-kundizzjonijiet stipulati fl-Artikoli 20, 21 u 22 tar-Regolament (UE) 2017/2402 tal-Parlament Ewropew u tal-Kunsill*, jew ABCP STS, kif iddeterminata f’konformità mal-kriterji u l-kundizzjonijiet stabbiliti fl-Artikoli 24, 25 u 26 ta’ dak ir-Regolament.
            
            
               __________________________________________________________________
            
            
               *
                     Ir-Regolament (UE) 2017/2402 tal-Parlament Ewropew u tal-Kunsill tat-12 ta’ Diċembru 2017 li jistabbilixxi qafas ġenerali għat-titolizzazzjoni u li joħloq qafas speċifiku għal titolizzazzjoni sempliċi, trasparenti u standardizzata, u li jemenda d-Direttivi 2009/65/KE, 2009/138/KE u 2011/61/UE u r-Regolamenti (KE) Nru 1060/2009 u (UE) Nru 648/2012 (ĠU L 347, 28.12.2017, p. 35)”.
            
            
               Kapitolu 2
            
            
               Rekwiżiti kwantitattivi u kwalitattivi ta’ kwalità tal-kreditu għall-assi riċevuti bħala parti minn ftehimiet ta’ retroriakkwist
            
            
               (L-Artikolu 15(7) tar-Regolament (UE) 2017/1131)
            
            
               Artikolu 2
            
            
               Rekwiżiti kwantitattivi u kwalitattivi ta’ likwidità għall-assi msemmija fl-Artikolu 15(6) tar-Regolament (UE) 2017/1131.
            
            
               1.Il-ftehimiet ta’ retroriakkwist kif imsemmija fl-Artikolu 15(6) tar-Regolament (UE) 2017/1131 għandhom jissodisfaw l-istandards tas-suq stabbiliti u t-termini u l-kundizzjonijiet għandhom jippermettu lill-maniġers tal-MMFs jinfurzaw id-drittijiet tagħhom bis-sħiħ f’każ ta’ inadempjenza tal-kontroparti ta’ tali ftehimiet, jew it-terminazzjoni bikrija tagħhom u jagħtu lill-maniġers tal-MMFs id-dritt mhux ristrett li jbigħu kwalunkwe assi riċevut bħala kollateral,  
            
            
               2.L-assi imsemmija fl-Artikolu 15(6) tar-Regolament (UE) 2017/1131 għandhom ikunu soġġetti għal telf impost, li jkun daqs iċ-ċifri tal-aġġustamenti għall-volatilità imsemmija fit-tabelli 1 u 2 tal-Artikolu 224(1) tar-Regolament (UE) 575/2013 għal maturità residwa partikolari, li jikkorrispondu għal perijodu ta’ likwidazzjoni ta’ ħamest (5) ijiem u għall-ogħla valutazzjoni f’termini ta’ skala tal-kwalità tal-kreditu. 
            
            
               3.Meta jkun meħtieġ, il-maniġers ta’ MMFs għandhom japplikaw telf impost addizzjonali għal dak imsemmi fil-paragrafu 2. Sabiex jiġi vvalutat jekk huwiex meħtieġ telf impost addizzjonali, huma għandhom iqisu l-fatturi li ġejjin:
            
            
               (a)il-valutazzjoni tal-kwalità tal-kreditu tal-kontroparti tal-ftehim ta’ retroriakkwist;
            
            
               (b)il-perijodu b'riskju ta’ marġni, kif definit fl-Artikolu 272(9) tar-Regolament (UE) 575/2013;
            
            
               (c)il-valutazzjoni tal-kwalità tal-kreditu tal-emittenti jew tal-assi li jintuża bħala kollateral;
            
            
               (d)il-maturità residwa tal-assi użati bħala kollateral;
            
         
         
            
               (e)il-volatilità tal-prezz tal-assi li jintużaw bħala kollateral.
            
            
               4.Għall-fini tal-paragrafu 3, il-maniġers tal-MMFs għandhom jimplimentaw politika ċara fir-rigward ta’ kull telf impost li tkun adatta għal kull assi, kif imsemmi fl-Artikolu 15(6) tar-Regolament (UE) 2017/1131, irċevut bħala kollateral. Din il-politika għandha tkun dokumentata u għandha tiġġustifika kull deċiżjoni biex jiġi applikat telf impost speċifiku għall-valur ta’ assi. 
            
            
               5.Maniġers ta’ MMFs għandhom jirrevedu regolarment it-telf impost imsemmi fil-paragrafu 2, filwaqt li jqisu l-bidliet fil-maturità residwa tal-assi użati bħala kollateral. Huma għandhom jirrevedu wkoll it-telf impost addizzjonali msemmi fil-paragrafu 3, kull meta l-fatturi imsemmija f’dak il-paragrafu jinbidlu.
            
            
               6.Il-paragrafi 1 sa 5 ma għandhomx japplikaw jekk il-kontroparti tal-ftehim ta’ retroriakkwist tkun xi wieħed minn dawn li ġejjin:
            
            
               (a)istituzzjoni ta’ kreditu sorveljata skont id-Direttiva 2013/36/UE tal-Parlament Ewropew u tal-Kunsill
                  6
               , jew istituzzjoni ta’ kreditu awtorizzata f’pajjiż terz, bil-kundizzjoni li r-rekwiżiti superviżorji u regolatorji prudenzjali jkunu ekwivalenti għal dawk applikati fl-Unjoni;
            
            
               (b)ditta tal-investiment sorveljata skont id-Direttiva 2014/65/UE tal-Parlament Ewropew u tal-Kunsill
                  7
               , jew ditta tal-investiment ta’ pajjiż terz, bil-kundizzjoni li r-rekwiżiti superviżorji u regolatorji prudenzjali jkunu ekwivalenti għal dawk applikati fl-Unjoni;
            
            
               (c)impriża tal-assigurazzjoni sorveljata skont id-Direttiva 2009/138/KE tal-Parlament Ewropew u tal-Kunsill
                  8
               , jew impriża tal-assigurazzjoni ta’ pajjiż terz, bil-kundizzjoni li r-rekwiżiti superviżorji u regolatorji jkunu ekwivalenti għal dawk applikati fl-Unjoni;
            
            
               (d)kontroparti ċentrali awtorizzata skont ir-Regolament (UE) 648/2012 tal-Parlament Ewropew u tal-Kunsill
                  9
               ;
            
            
               (e)il-Bank Ċentrali Ewropew;
            
            
               (f)bank ċentrali nazzjonali;
            
            
               (g)bank ċentrali ta’ pajjiż terz, bil-kundizzjoni li r-rekwiżiti superviżorji u regolatorji prudenzjali applikati f’dak il-pajjiż ikunu ġew rikonoxxuti bħala ekwivalenti għal dawk applikati fl-Unjoni f’konformità mal-Artikolu 114(7) tar-Regolament (UE) Nru 575/2013.
            
            
               Kapitolu 3
            
            
               Kriterji tal-valutazzjoni tal-kwalità tal-kreditu
            
            
               (L-Artikolu 22 tar-Regolament (UE) Nru 2017/1131)
            
            
               Artikolu 3
            
            
               Kriterji għall-validazzjoni tal-metodoloġiji ta’ valutazzjoni interna tal-kwalità tal-kreditu imsemmija fl-Artikolu 19(3) tar-Regolament (UE) 2017/1131
            
            
               1.Il-maniġers tal-MMFs għandhom jivvalidaw il-metodoloġiji ta’ valutazzjoni tal-kwalità tal-kreditu imsemmija fl-Artikolu 19(3) tar-Regolament (UE) 2017/1131 bil-kundizzjoni li dawn jissodisfaw il-kriterji li ġejjin:
            
            
               (a)il-metodoloġiji ta’ valutazzjoni interna tal-kwalità tal-kreditu jiġu applikati b’mod sistematiku fir-rigward tal-emittenti u l-istrumenti differenti; 
            
            
               (b)il-metodoloġiji ta’ valutazzjoni interna tal-kwalità tal-kreditu jiġu appoġġati minn għadd suffiċjenti ta’ kriterji kwalitattivi u kwantitattivi rilevanti;
            
            
               (c)l-inputs kwalitattivi u kwantitattivi tal-metodoloġiji ta’ valutazzjoni interna tal-kwalità tal-kreditu ikunu affidabbli, bl-użu ta’ kampjuni tad-dejta ta’ daqs xieraq;
            
         
         
            
               (d)valutazzjonijiet interni tal-kwalità tal-kreditu tal-passat prodotti bl-użu tal-metodoloġiji ta’ valutazzjoni interna tal-kwalità tal-kreditu ġew rieżaminati b’mod xieraq mill-maniġers tal-MMFs inkwistjoni biex jiġi determinat jekk il-metodoloġiji ta’ valutazzjoni tal-kwalità tal-kreditu humiex indikatur xieraq tal-kwalità tal-kreditu;
            
            
               (e)il-metodoloġiji ta’ valutazzjoni interna tal-kwalità tal-kreditu ikunu jinkorporaw, għall-fini tal-iżvilupp u l-approvazzjoni tagħhom, kontrolli u proċessi li jippermettu verifika xierqa tagħhom;
            
            
               (f)il-metodoloġiji ta’ valutazzjoni interna tal-kwalità tal-kreditu jinkorporaw fatturi li maniġers tal-MMFs iqisu rilevanti biex jiddeterminaw il-kwalità tal-kreditu ta’ emittent jew ta’ strument; 
            
            
               (g)il-metodoloġiji ta’ valutazzjoni interna tal-kwalità tal-kreditu japplikaw sistematikament is-suppożizzjonijiet ewlenin li huma l-bażi tal-kwalità tal-kreditu u l-kriterji li jappoġġawha biex jipproduċu l-valutazzjonijiet kollha tal-kwalità tal-kreditu, sakemm ma jkunx hemm raġuni oġġettiva biex dan ma jsirx;
            
            
               (h)il-metodoloġiji ta’ valutazzjoni interna tal-kwalità tal-kreditu ikunu jinkludu proċeduri biex jiġi żgurat li l-kriterji msemmija fil-punti (b), (c) u (g) li jappoġġaw il-fatturi rilevanti fil-metodoloġiji interni ta’ valutazzjoni tal-kwalità tal-kreditu jkunu ta’ kwalità affidabbli u rilevanti għall-emittenti jew għall-istrument.
            
            
               2.Bħala parti mill-proċess ta’ validazzjoni tal-metodoloġiji interni ta’ valutazzjoni tal-kwalità tal-kreditu, il-maniġers tal-MMFs għandhom jivvalutaw is-sensittività tal-metodoloġiji għal bidliet f’xi wieħed mis-suppożizzjonijiet u mill-kriterji sottostanti tal-kwalità tal-kreditu.
            
            
               3.Il-maniġers tal-MMFs għandu jkollhom proċessi fis-seħħ biex jiġi żgurat li kwalunkwe anomalija jew nuqqas enfasizzati mill-ittestjar retrospettiv imsemmi fl-Artikolu 19(3) tar-Regolament (UE) 2017/1131 jiġu identifikati u indirizzati kif xieraq.
            
            
               4.Il-metodoloġiji ta’ valutazzjoni interna tal-kwalità tal-kreditu msemmija fl-Artikolu 19(3) tar-Regolament (UE) 2017/1131 għandhom:
            
            
               (a)jibqgħu jintużaw, sakemm ma jkunx hemm raġuni oġġettiva għaliex il-metodoloġiji ta’ valutazzjoni interna tal-kwalità tal-kreditu jkollhom jiġu mibdula jew imwaqqfa milli jintużaw;
            
            
               (b)ikunu jistgħu jinkorporaw minnufih kull riżultat tal-monitoraġġ kontinwu jew ta’ rieżami, b’mod partikolari fejn bidliet fil-kundizzjonijiet strutturali makroekonomiċi jew fis-swieq finanzjarji jistgħu potenzjalment jaffettwaw valutazzjoni tal-kreditu prodotta bl-użu ta’ dawk il-metodoloġiji ta’ valutazzjoni interna tal-kwalità tal-kreditu;
            
            
               (c)jippermettu li l-valutazzjonijiet interni tal-kwalità tal-kreditu jiġu mqabbla.
            
            
               5.Il-metodoloġija ta’ valutazzjoni interna tal-kwalità tal-kreditu imsemmija fl-Artikolu 19(3) tar-Regolament (UE) 2017/1131 għandha tittejjeb minnufih jekk xi rieżami, inkluża validazzjoni, turi li mhijiex adegwata biex tiżgura valutazzjoni sistematika tal-kwalità tal-kreditu.
            
            
               6.Il-proċedura ta’ valutazzjoni interna tal-kwalità tal-kreditu għandha tispeċifika bil-quddiem is-sitwazzjonijiet meta l-valutazzjoni interna tal-kwalità tal-kreditu titqies favorevoli.
            
            
               Artikolu 4
            
            
               Kriterji għall-kwantifikazzjoni tar-riskju tal-kreditu, u r-riskju relattiv ta’ inadempjenza tal-emittent u tal-istrument, kif imsemmija fl-Artikolu 20(2)(a) tar-Regolament (UE) 2017/1131
            
            
               1.Il-kriterji għall-kwantifikazzjoni tar-riskju ta’ kreditu tal-emittent, u r-riskju relattiv ta’ inadempjenza tal-emittent u tal-istrument, imsemmija fl-Artikolu 20(2)(a) tar-Regolament (UE) 2017/1131 għandhom ikunu li ġejjin:
            
            
               (a)l-informazzjoni għad-determinazzjoni tal-prezzijiet tal-bonds, inklużi l-firxiet tal-kreditu u l-prezzijiet ta’ strumenti bi dħul fiss komparabbli u titoli relatati;
            
            
               (b)il-prezzijiet ta’ strumenti tas-suq monetarju relatati mal-emittent, l-istrument jew is-settur industrijali;
            
            
               (c)l-informazzjoni għad-determinazzjoni tal-prezzijiet ta’ swap ta’ inadempjenza ta’ kreditu, inkluż firxiet ta’ swaps ta’ inadempjenza ta’ kreditu għal strumenti komparabbli;
            
            
               (d)statistika ta’ inadempjenza rigward l-emittent, l-istrument jew is-settur tal-industrija;
            
         
         
            
               (e)l-indiċijiet finanzjarji relatati mal-lokazzjoni ġeografika, is-settur tal-industrija jew il-klassi tal-assi tal-emittent jew tal-istrument;
            
            
               (f)l-informazzjoni finanzjarja rigward l-emittent, inkluż il-proporzjonijiet ta’ profittabilità, il-proporzjon ta’ kopertura tal-imgħax, il-metrika tal-ingranaġġ finanzjarju u l-prezzijiet ta’ ħruġ ġdid, inkluż l-eżistenza ta’ titoli aktar subordinati.
            
            
               2.Meta jkun meħtieġ u rilevanti, il-maniġers tal-MMF għandhom japplikaw kriterji addizzjonali ma’ dawk imsemmija fil-paragrafu 1. 
            
            
               Artikolu 5
            
            
               Kriterji għall-istabbiliment ta’ indikaturi fir-rigward tal-emittent tal-istrument, imsemmija fl-Artikolu 20(2)(b) tar-Regolament (UE) 2017/1131
            
            
               1.Il-kriterji biex jiġu stabbiliti indikaturi kwalitattivi fir-rigward tal-emittent tal-istrument, imsemmija fl-Artikolu 20(2)(b) tar-Regolament (UE) 2017/1131, għandhom ikunu dawn li ġejjin:
            
            
               (a)analiżi ta’ kwalunkwe assi sottostanti, li għall-esponiment għat-titolizzazzjoni għandu jinkludi r-riskju ta’ kreditu tal-emittent u r-riskju ta’ kreditu tal-assi sottostanti;
            
            
               (b)analiżi ta’ kwalunkwe aspett strutturali tal-istrumenti rilevanti maħruġa mill-emittent, li f’każ ta’ strumenti finanzjarji għandhom jinkludu analiżi tar-riskju inerenti operazzjonali u tal-kontroparti tal-istrument finanzjarju strutturat;
            
            
               (c)analiżi tas-suq/swieq rilevanti, inkluż il-volum u l-likwidità ta’ dawn is-swieq;
            
            
               (d)analiżi sovrana, li tinkludi l-firxa tal-obbligazzjonijiet espliċiti u kontinġenti u d-daqs tar-riżervi tal-kambju meta mqabbla ma’ obbligazzjonijiet tal-kambju;
            
            
               (e)analiżi tar-riskju ta’ governanza rigward l-emittent, inklużi frodi, multi ta’ kondotta, litigazzjoni, dikjarazzjonijiet mill-ġdid finanzjarji, oġġetti eċċezzjonali, fatturat tal-maniġment, konċentrazzjoni ta’ min jissellef u kwalità tal-awditjar;
            
            
               (f)riċerka relatata mat-titoli dwar l-emittent jew is-settur tas-suq;
            
            
               (g)meta tkun rilevanti, analiżi tal-klassifikazzjonijiet tal-kreditu jew prospettiva ta’ klassifikazzjoni mogħtija lill-emittent ta’ strument minn aġenzija tal-klassifikazzjoni tal-kreditu rreġistrata mal-ESMA u maħtura mill-maniġer tal-MMF, jekk tkun adatta għall-portafoll ta’ investiment speċifiku tal-MMF.
            
            
               2.Meta jkun meħtieġ u rilevanti, il-maniġers tal-MMFs għandhom japplikaw kriterji addizzjonali għal dawk imsemmija fil-paragrafu 1.
            
            
               Artikolu 6
            
            
               Kriterji għall-istabbiliment tal-indikaturi kwalitattivi tar-riskju tal-kreditu fir-rigward tal-emittent tal-istrument, kif imsemmija fl-Artikolu 20(2);
            
            
               Safejn ikun possibbli, il-maniġers tal-MMF għandhom jivvalutaw il-kriterji kwalitattivi tar-riskju tal-kreditu li ġejjin għal emittent ta’ strument:
            
            
               (a)is-sitwazzjoni finanzjarja tal-emittent, jew, fejn applikabbli, tal-garanti;
            
            
               (b)is-sorsi ta’ likwidità tal-emittent, jew fejn applikabbli, tal-garanti;
            
            
               (c)l-abbiltà tal-emittent li jirreaġixxi għal avvenimenti fis-suq kollu jew speċifiċi għall-emittent, inkluż l-abbiltà li jħallas lura dejn f’sitwazzjoni negattiva ħafna;
            
         
         
            
               (d)kemm hija b'saħħitha l-industrija tal-emittent fl-ekonomija skont it-tendenzi ekonomiċi u l-pożizzjoni kompetittiva tal-emittent fl-industrija tiegħu.
            
            
               Artikolu 7
            
            
               Invalidazzjonijiet 
            
            
               1.Il-maniġers tal-MMF jistgħu jitbiegħdu mir-riżultat ta’ metodoloġija ta’ valutazzjonijiet interni tal-kwalità tal-kreditu biss f’ċirkostanzi eċċezzjonali, inklużi kundizzjonijiet tas-suq stressati, u meta jkun hemm raġuni objettiva biex jagħmlu dan. Il-maniġers tal-MMFs li jitbiegħdu mill-output ta’ metodoloġija ta’ valutazzjoni interna tal-kwalità tal-kreditu għandhom jiddokumentaw din id-deċiżjoni. 
            
            
               2.Bħala parti mill-proċess ta’ dokumentazzjoni msemmi fil-paragrafu 1, il-maniġers tal-MMFs għandhom jispeċifikaw il-persuna responsabbli mid-deċiżjoni, kif ukoll ir-raġuni objettiva għaliex ittieħdet din id-deċiżjoni.
            
            
               Artikolu 8
            
            
               Bidla materjali kif imsemmija fl-Artikolu 19(4) tar-Regolament (UE) 2017/1131
            
            
               1.Se jkun hemm bidla materjali kif imsemmi fl-Artikolu 19(4) kull meta:
            
            
               (a)jkun hemm bidla materjali fir-rigward ta’ xi waħda minn dawn li ġejjin:
            
            
               (i)
                     l-informazzjoni dwar id-determinazzjoni tal-bonds, inklużi firxiet tal-kreditu u l-prezzijiet ta’ strumenti ta’ dħul fiss komparabbli u titoli relatati;
            
            
               (ii)
                     l-informazzjoni dwar id-determinazzjoni tal-prezzijiet ta’ swap ta’ inadempjenza ta’ kreditu, inklużi l-iswaps ta’ inadempjenza ta’ kreditu għal strumenti komparabbli;
            
            
               (iii)
                     l-istatistika tal-inadempjenza relatata mal-emittent jew l-istrument;
            
            
               (iv)
                     l-indiċijiet finanzjarji relatati mal-lokazzjoni ġeografika, is-settur tal-industrija jew il-klassi tal-assi tal-emittent jew tal-istrument;
            
            
               (v)
                     l-analiżi tal-assi sottostanti, b’mod partikolari għal strumenti strutturati;
            
            
               (vi)
                     l-analiżi tas-suq (swieq) rilevanti, inkluż il-volum u l-likwidità tagħhom;
            
            
               (vii)
                     l-analiżi tal-aspetti strutturali tal-istrumenti rilevanti;
            
            
               (viii)
                     ir-riċerka relatata mat-titoli;
            
            
               (ix) 
                     is-sitwazzjoni finanzjarja tal-emittent;
            
            
               (x)
                     is-sorsi ta’ likwidità tal-emittent;
            
            
               (xi)
                     l-abbiltà tal-emittent li jirreaġixxi għal avvenimenti futuri fis-suq kollu jew speċifiċi għall-emittent, inkluż l-abbiltà li jħallas lura d-dejn f’sitwazzjoni negattiva ħafna;
            
         
         
            
               (xii)
                     kemm hi b’saħħitha l-industrija tal-emittent fl-ekonomija meta mqabbla mat-tendenzi ekonomiċi u l-pożizzjoni kompetittiva tal-emittent fil-qasam tiegħu;
            
            
               (xiii)
                     l-analiżi tal-klassifikazzjonijiet tal-kreditu jew il-prospettiva ta’ klassifikazzjoni mogħtija lill-emittent jew lill-istrumenti minn aġenzija jew aġenziji tal-klassifikazzjoni tal-kreditu maħtura mill-maniġer tal-MMF bħala adatti għall-portafoll ta’ investiment speċifiku tal-MMF.
            
            
               (b)l-istrument tas-suq monetarju, titolizzazzjoni jew ABCP ikollhom tnaqqis fil-grad taħt l-ogħla żewġ klassifikazzjonijiet tal-kreditu fuq perjodu qasir minn kwalunkwe aġenzija ta’ klassifikazzjoni tal-kreditu irregolata u ċċertifikata f’konformità mar-Regolament (KE) Nru 1060/2009 tal-Parlament Ewropew u tal-Kunsill
                  10
               .
            
            
               2.Il-maniġers tal-MMFs għandhom jivvalutaw il-bidla materjali tal-kriterji msemmija fil-paragrafu 1(a) billi jikkunsidraw il-fatturi ta’ riskju u r-riżultati tax-xenarji ta’ testijiet tal-istress imsemmija fl-Artikolu 28 tar-Regolament (UE) 2017/1131.
            
            
               3.Għall-iskop tal-paragrafu 1(b), il-maniġers tal-MMFs għandhom jistabbilixxu proċedura interna għall-għażla ta' aġenziji tal-klassifikazzjoni tal-kreditu adatti għall-portafoll ta' investiment speċifiku tal-MMF u biex jiddeterminaw il-frekwenza li biha l-MMF għandu jissorvelja l-klassifikazzjonijiet ta' dawk l-aġenziji.
            
            
               4.Il-maniġers tal-MMFs għandhom jikkunsidraw tnaqqis fil-grad kif imsemmi fil-paragrafu 1(b) u wara dan iwettqu l-valutazzjoni tagħhom skont il-metodoloġija interna ta’ valutazzjoni tal-kwalità tal-kreditu. 
            
            
               5.Ir-reviżjoni tal-metodoloġija interna ta’ valutazzjoni tal-kwalità tal-kreditu għandha tikkostitwixxi bidla materjali kif imsemmi fl-Artikolu 19(4)(d) tar-Regolament (UE) 2017/1131, ħlief jekk il-maniġers ta’ MMFs jistgħu juru li l-bidla ma hijiex materjali. 
            
            
               Artikolu 9
            
            
               Rekwiżiti kwantitattivi u kwalitattivi għall-kwalità tal-kreditu għall-assi msemmija fl-Artikolu 15(6)(a) tar-Regolament (UE) 2017/1131
            
            
               Il-maniġers tal-MMFs għandhom japplikaw l-Artikoli 3 sa 8 ta’ dan ir-Regolament meta jivvalutaw il-kwalità tal-kreditu ta’ titoli likwidi trasferibbli jew strumenti tas-suq monetarju msemmija fl-Artikolu 15(6)(a) tar-Regolament (UE) 2017/1131.
            
            
               Artikolu 10
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
            
            
               Huwa għandu japplika mill-21 ta’ Lulju 2018, bl-eċċezzjoni tal-Artikolu 1, li għandu japplika mill-1 ta' Jannar 2019.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 10.4.2018
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        Ir-Regolament (UE) Nru 2017/1131 tal-Parlament Ewropew u tal-Kunsill tal-14 ta’ Ġunju 2017 dwar il-fondi tas-suq monetarju (ĠU L 169, 30.6.2017, p. 8).
               
               
                  
                     (2)
                  
                        Ir-Regolament (UE) 2017/2402 tal-Parlament Ewropew u tal-Kunsill tat-12 ta’ Diċembru 2017 li jistabbilixxi qafas ġenerali għat-titolizzazzjoni u li joħloq qafas speċifiku għal titolizzazzjoni sempliċi, trasparenti u standardizzata, u li jemenda d-Direttivi 2009/65/KE, 2009/138/KE u 2011/61/UE u r-Regolamenti (KE) Nru 1060/2009 u (UE) Nru 648/2012 (ĠU L 347, 28.12.2017, p. 35).
               
               
                  
                     (3)
                  
                        ĠU L 169, 14.6.2017, p. 8.
               
               
                  
                     (4)
                  
                        Ir-Regolament (UE) 2017/2402 tal-Parlament Ewropew u tal-Kunsill tat-12 ta’ Diċembru 2017 li jistabbilixxi qafas ġenerali għat-titolizzazzjoni u li joħloq qafas speċifiku għal titolizzazzjoni sempliċi, trasparenti u standardizzata, u li jemenda d-Direttivi 2009/65/KE, 2009/138/KE u 2011/61/UE u r-Regolamenti (KE) Nru 1060/2009 u (UE) Nru 648/2012 (ĠU L 347, 28.12.2017, p. 35).
               
               
                  
                     (5)
                  
                        Ir-Regolament (UE) Nru 575/2013 tal-Parlament Ewropew u tal-Kunsill tas-26 ta' Ġunju 2013 dwar ir-rekwiżiti prudenzjali għall-istituzzjonijiet ta' kreditu u d-ditti tal-investiment u li jemenda r-Regolament (UE) Nru 648/2012, (ĠU L 176, 27.6.2013, p. 1).
               
               
                  
                     (6)
                  
                        Id-Direttiva 2013/36/UE tal-Parlament Ewropew u tal-Kunsill tas-26 ta' Ġunju 2013 dwar l-aċċess għall-attività tal-istituzzjonijiet ta' kreditu u s-superviżjoni prudenzjali tal-istituzzjonijiet ta' kreditu u tad-ditti tal-investiment, li temenda d-Direttiva 2002/87/KE u li tħassar id-Direttivi 2006/48/KE u 2006/49/KE (ĠU L 176, 27.6.2013, p. 338).
               
               
                  
                     (7)
                  
                        Id-Direttiva 2014/65/UE tal-Parlament Ewropew u tal-Kunsill tal-15 ta' Mejju 2014 dwar is-swieq fl-istrumenti finanzjarji u li temenda d-Direttiva 2002/92/KE u d-Direttiva 2011/61/UE (ĠU L 173, 12.6.2014, p. 349).
               
               
                  
                     (8)
                  
                        Id-Direttiva 2009/138/KE tal-Parlament Ewropew u tal-Kunsill tal-25 ta’ Novembru 2009 dwar il-bidu u l-eżerċizzju tan-negozju tal-assigurazzjoni u tar-riassigurazzjoni (Solvibbiltà II) (ĠU L 335, 17.12.2009, p. 1).
               
               
                  
                     (9)
                  
                        Ir-Regolament (UE) Nru 648/2012 tal-Parlament Ewropew u tal-Kunsill tal-4 ta' Lulju 2012 dwar derivati OTC, kontropartijiet ċentrali u repożitorji tad-data dwar it-tranżazzjonijiet (ĠU L 201, 27.7.2012, p. 1).
               
               
                  
                     (10)
                  
                  
                        Ir-Regolament (KE) Nru 1060/2009 tal-Parlament Ewropew u tal-Kunsill tas-16 ta' Settembru 2009 dwar aġenziji li jiggradaw il-kreditu (ĠU L 302, 17.11.2009, p. 1).